मोदी सरकार बेरोजगारों को हर महीने 3800 रुपए दे रही बेरोजगारी भत्ता? जानिए सच्चाई
प्रधानमंत्री बेरोजगारी भत्ता वर्ष 2021, नए भारत के साथ आत्म निर्भर भारत का निर्माण और 18 से 50 वर्ष के लोगों को 3800 रुपए तक बेरोजगारी भत्ता देने के साथ ही अगर किसी लिंक पर क्लिक करने का आपके पास भी कोई मैसेज आया हो तो सावधान हो जाइए।
नई दिल्ली। प्रधानमंत्री बेरोजगारी भत्ता वर्ष 2021, नए भारत के साथ आत्म निर्भर भारत का निर्माण और 18 से 50 वर्ष के लोगों को 3800 रुपए तक बेरोजगारी भत्ता देने के साथ ही अगर किसी लिंक पर क्लिक करने का आपके पास भी कोई मैसेज आया हो तो सावधान हो जाइए। दरअसल, आजकल सोशल मीडिया के जरिए लोगों के साथ खूब धोखाधड़ी की जा रही है। सोशल मीडिया पर एक ऐसी ही पोस्ट पीएम मोदी की तस्वीर के साथ तेजी से वायरल हो रही है। वायरल पोस्ट में बताया गया है कि योजना के तहत अलग-अलग आयु वर्ग के अनुसार भत्ते की राशि अलग-अलग होगी। जानिए मैसेज में क्या किया जा रहा है दावा?प्रधानमंत्री नरेंद्र मोदी के नाम और तस्वीर के साथ वायरल हो रही पोस्ट में कहा जा रहा है कि भारत सरकार कोरोना महामारी के कारण प्रभावित युवाओं को बेरोजगारी भत्ता दे रही है। पोस्ट के साथ संदेश में ये भी कहा जा रहा है कि केंद्र सरकार ने प्रधानमंत्री बेरोजगार भत्ता वर्ष 2021 के नाम से एक योजना शुरू की है। यह योजना आत्मनिर्भर भारत अभियान के अंतर्गत है। वायरल पोस्ट में कहा जा रहा है कि नए वर्ष के साथ आत्मनिर्भर भारत का निर्माण करने के लिए यह योजना शुरू की गई है। योजना के लिए 18 वर्ष से लेकर 50 वर्ष तक की आयु वाले भारतीय नागरिक पात्र हैं।  जानिए किसे कितनी धनराशि मिलेगी...18 से 25 वर्ष आयु वर्ग के लोगों को 1500 रुपए, 26 से 30 वर्ष आयु वर्ग के लोगों को 2000 रुपए, 30 से 35 वर्ष आयु वर्ग के लोगों को 3000 रुपए, 36 से 45 वर्ष आयु वर्ग के लोगों को 3500 रुपए तो वहीं 46 से 50 वर्ष आयु वर्ग के लोगों को 3800 रुपए प्रतिमाह बेरोजगारी भत्ता दिया जाएगा।जानिए क्या है सच्चाईसरकार के लिए तथ्यों की जांच करने वाली प्रेस इन्फॉर्मेशन ब्यूरो (पीआईबी) की टीम ने सोशल मीडिया पर वायरल इस खबर की सच्चाई सामने ला दी है। पीआईबी फैक्ट चेक टीम ने ट्वीट कर बताया कि यह दावा फर्जी पाया गया है। केंद्र सरकार ने ऐसी कोई घोषणा नहीं की है। यानि अगर आपके पास भी इस तरह का कोई मैसेज आया हो तो उस पर क्लिक न करें और आगे किसी को फारवर्ड भी न करें। सरकार लगातार ऐसे भ्रामक वायरल खबरों को लेकर जनहित में सच्चाई सामने लाती है और लोगों को फ्रॉड से बचाने के लिए लिंक पर क्लिक न करने की सलाह देती है। आप भी करवा सकते हैं फैक्ट चेक पीआईबी फैक्ट चेक में आप भी कोई भी वायरल खबर या मैसेज की जांच पड़ताल करा सकते हैं। पीआईबी फैक्ट चेक टीम मीडिया में सरकार और सरकारी योजनाओं से जुड़ी खबरों की सच्चाई का पता लगाती है, अगर आपके पास भी कोई डाउटफुल खबर हो तो आप उसे factcheck.pib.gov.in या फिर वॉट्सऐप नंबर +918799711259 या ईमेलः pibfactcheck@gmail.com पर भेज सकते हैं। इसके बारे में ज्यादा जानकारी पीआईबी की वेबसाइट pib.gov.in पर भी उपलब्ध है।